Зыгъэпсэхугъуэ махуэм
ЖыIэгъуэхэр
Фадэм къыхудэхьэх псори къегъапцIэ
ЗэгурыIуэм я Iуэхур мывэ гъэжащ, зэгурымыIуэм — мывэкIэщхъыу икъухьащ.
ЦIыхум гуапагъэ хэмылъмэ, и гум мыл кIанэ къощэщ.
Iуащхьэм дэкIари къехуэхыжащ, хышхуэм хыхьари ирихьэхащ.
Зыри хэзымысэм и хьэсэр джафэщ.
Iуэху щэху нэхърэ — Iуэху нахуэ.
Хуэмыхурэ щхьэхынэрэ зэгъусэмэ, Iуэхур хэкIуэдэжащ.
И чэзум зэфIэмыкI Iуэхур IэщIыб мэхъуж.
Дыгъум дыгъужьыфэ ираплъ.
Уи щIалэгъуэм узэмысар уи жьыгъэм пхузыхэлъхьэжынкъым.
Зыхуэныкъуэр хыфIадзэри, зыхуэмейр къащэху.
Iуэхутхьэбзэу къыпхуащIэр щIыхуэщ.
Хьэхурэ щIыхуэкIэ зызытIыжам хуэдэ щымыIэу къыщохъуж.
ПсэукIэ зымыщIэм и IэмыщIэ зыри изагъэркъым.
ЖыIэмыдаIуэм и гъащIэр езым гугъу ещIыж.
Лъэужь дахэ къэзыгъэнар дыщэ гулъэ къызыщIэнам текIуащ.
Нэмысым насыпри фIыгъуэри дэщIыгъущ.
Узыншэ Iуэхуншэр — щхьэхынэщ.
ГъащIэр зыгъэщIэращIэр щIалэгъуэрщ.
Псалъэмакърэ къаугъэрэ къызэрыкI Iуэхум IэфIагъи гуапагъи хэлъыжкъым.
Фадэм къыхудэхьэх псори къегъапцIэ.
Унафэ щIынкIэ псори дыIэзэщ, Iуэху гъэзэщIэнкIэ дыIэшымыгущ.
Унасыпыншэмэ, шыбгым уисми, жыжьэ унэсынкъым.
ЛIэныгъэр лIыгъэкIэ къызэтрагъэувыIэркъым.
Мэлыхъуэр теплъэкъукIмэ, дыгъужьыр бэлэрыгъкъым.
Хабзэр убзэкIи фэрыщIагъкIи гъэзэщIа хъуркъым.
Дыгъужьри жьыгъэм егъэдзыхэ.
Узыхуэныкъуэр къыпщIонакIэ, къыпхуэныкъуэр къоубзэрабзэ.
АфэщIагъуэ Анас.
ГушыIэхэр
ГукIэ сыкъоджэ
Адыгэ литературэмкIэ дерсыр екIуэкIырт. Тыркубий и лэжьыгъэм зэрыпэрыхьэрэ куэд щIатэкъыми, иригъаджэ сабийхэр къыщышынэмэ нэхъ къищтэу, ятекIиеу урокыр иригъэкIуэкIырт. Унэ лэжьыгъэу яритар ЩоджэнцIыкIу Алий и «Октябрь» усэр гукIэ зрагъэщIэну арати, еджакIуэ цIыкIухэм, «къыдэмыупщIащэрэт» жыхуаIэ щIыкIэу, заущэхуауэ щыст.
— МытIэ, къыдэкIи «Октябрь» усэм гукIэ къытхуеджэт, — хикъузэу жиIащ Тыркубий.
МытIэ къыдэкIри, мывэ сыну увауэ, зыри жимыIэу щытт.
— ДынодаIуэ! Щхьэ зыри жумыIэрэ? ЗумыгъэщIауэ ара?
— ЗэзгъэщIащ.
— НтIэ, уи жьэм къурт жьэдэлъ? ЖыIэ!
— ГукIэ къеджэ жыпIащи, гукIэ сыкъоджэ! — къикIуэтакъым щIалэ цIыкIур.
Мысымаджэмэ аращ
ЩIэупщIакIуэ кIуа Мелхъан цIыхубз гупым яхэсу щыст. Куэд щIауэ зэримыхьэлIахэм, зэрахабзэу, уэршэрыр ирашэжьащ. ЯщIи ямыщIи, зэхахаи зэхамыхаи зэхапщэу, къуажапщэм щрагъажьэрэ къуажэкIэри дагъакIуэу псори кхъузанэм щIагъэкIырт. Апхуэдэу зэманыфIкIэ щысахэу Мелхъан къыбгъэдэс Хьэбибэ зыкъыхуигъэзащ:
— Сыт ухуэдэ-тIэ, Мелхъан?
— Тхьэм уигъэузыншэ. ДыфIщ жысIэнущи, жьым сыт и фIагъыж. Дэгъэзеигъуэр егъэзыхыгъуэщ, жиIакъэ адыгэм.
— Тхьэ ари пэжым! Уи лIыр дауэ щыт?
— Дауэ щытын, йофэ-йошхэ, къекIухь, нокIуэжри сыщIеукIыхь.
— Тхьэм и шыкурщ. Мысымаджэмэ аращ, — жиIащ Хьэбибэ, хэщэтыкIри.
Думэн Мурадин.
Лъэпкъ шхыныгъуэхэр
ЛыцIыкIулыбжьэ,шыбжий дэгу щIэлъу
Нэхъ къызыхащIыкIыр былымылщ. ТхыцIэл щабэр ятхьэщI, ягъэжэпхъри, тыкъыр цIыкIуурэ, г 10 — 15 хъууэрэ, яупщIатэ. Ар тхъу къэплъа зэрыт тебэ куум, градуси 160 — 170-рэ зи пщтырагъым, иралъхьэри псынщIэу зэIащIэурэ, тхъуэплъ хъуху ягъажьэ.
МафIэр цIыкIу ящI, тыкъыр цIыкIуурэ упщIэта бжьыныщхьэ, бжьыныху, шыбжий IэфI халъхьэ, зэIащIэурэ ягъажьэ тхъуэплъ хъуху. Абы и ужькIэ шыбжий сыр хьэжа, шыгъу халъхьэ, шатэ щIакIэ, зэIащIэри тебащхьэр трапIэж, мафIэ ешэхам тету ягъэбэкхъ. Шатэр щIэмывэщIэпауэ щытын хуейщ.
ЗэрызэщIэлъу, пщтыру Iэнэм тепщэчкIэ трагъэувэ. ПIастэ, щIакхъуэ, лэкъум дашх.
Халъхьэхэр (зы цIыху Iыхьэ): былымылу — г 300, тхъууэ — г 100, бжьыныщхьэ укъэбзауэ — г 80, бжьыныху укъэбзауэ — г 10, шыбжий дэгуу — г 150-рэ, шатэу — г 150-рэ, шыгъуу, шыбжийуэ — узыхуейм хуэдиз.
Ныбгъуэ гъэжьа
Ныбгъуэ гъэкъэбзахэр зэIамыхыу псы щIыIэкIэ фIыуэ ятхьэщI, тебэ куум иралъхьэ, псы щIыIэ щIакIэ, шыгъу хадзэ, мафIэшхуэм трагъэувэри, тхъурымбэр къытрахыурэ къытрагъэкъуалъэ. МафIэр щабэ ящI, и щхьэр трапIэри, ныкъуэвэфI хъуху, псыри щIэвэщIэху ягъавэ. ИтIанэ абы тхъу халъхьэри, мафIэшхуэм тету тхъуэплъ дахэ хъуху ягъажьэ. МафIэр цIыкIу ящIри, тебэм бжьыныщхьэ упщIэта халъхьэ икIи зэIащIэурэ псори хьэзыр, тхъуэплъ хъуху ягъажьэ.
Пщтыру Iэнэм трагъэувэ. Дашх щIакхъуэ, чыржын.
Халъхьэхэр (цIыхуищ Iыхьэ): ныбгъуэу — 6, псыуэ — г 250-рэ, тхъууэ — г 200, бжьыныщхьэ укъэбзауэ — г 100, шыгъуу, шыбжийуэ — узыхуейм хуэдиз.
«Адыгэ шхыныгъуэхэр» тхылъым къитхыжащ.
Iэгуиплъэ
Къэхъуа
Зауэр екIуэкIырт. Нэмыцэр дахужат. Зеикъуэ и дыгъэмыхъуэ хьэсэшхуэм къуажэ кIэртIофыр къыщытIтIыжырт. Хьэсэм цыджан гъуэгурыкIуэ гуп ныхыхьащ. Я Iэгур ущIарэ лъаIуэу, уи Iэгур уагъэущIурэ Iэгу иплъэу. Уасэри я плIэм ипха сабий мэжэщIалIэм папщIэ кIэртIоф зытIущт. Абы цIыху щытрагъэкIуадэ зэман бзаджэти, къэтIтIыр Iуаш мыхъумэ, дыхэIэбэн дышынэрт.
«Пэцан» зыфIаща нэхъыщIэхэм къыдэпIащэкIыу, ауэ зауэм яшэнуи нэмысыпауэ ди хьэблэ щIалэ — Хьэмбий — къытхэтт. Шыгу зэрызэрихуэми, хъыджэбзхэм зэрапылъым щхьэкIи «пэцанхэр» щытхъу зиIэ а щIалэ лъэрызехьэ зэкIужым дехъуапсэрт.
КъэтIтIыж кIэртIофыр зэрыхишыну шыгу зэщIэщIам кIэрыгъэщIауэ щыт Хьэмбий цыджан фыз тIорысэ къыкIэрыхъыжьащ.
— КIэртIоф къызэти, бжесIэркъым, уи Iэр къэшии, уи натIэм илъыр бжезмыIэмэ, Iэгу иплъэн щызгъэтыжынщ.
— Пэж къызжепIэмэ, кIэртIофи уэстынщ. ПцIы бупсмэ, мыр къыптехуэнщ, — жери Хьэмбий и чынутI дахэр цыджан фызым хуигъэдалъэри, и Iэгур ущIауэ и Iэр хуишиящ.
ЯфIэгъэщIэгъуэну бгъэдэлъэдахэм сэри сащыщщи, фызым къыжьэдэлъэлъхэм си тхьэкIумэр тегъэхуауэ содаIуэ. ИтIанэ, и псалъэр зэпыури, цыджаныр къэуIэбжь хуэдэ хъуащ.
— Уи Iэгум сыкъеджащ, — жиIэри цыджаныр зэIынащ.
— ЖыIэ-тIэ къипхар, — ауан мащIэ хэлъу погуфIыкI Хьэмбий.
— СфIэфIкъым жысIэн, — и Iэр къеутIыпщыж.
— Щхьэр богъэуз. УмыщIэмэ, сыт жыпIэн, — Хьэмбий и нэщхъыр зэхеукIэ.
— Сэ пцIы супсыркъым. Пэжыр бжесIэн сыпщосхь.
— Укъысщымысхь, — егъэдалъэ Хьэмбий и чынутIыр. — ЖыIэ си Iэгум къипхар.
ЩIалэм и Iэр аргуэру зыубыдыжа цыджаным мыпIащIэу, и нэгум гузавэ илъу, жеIэ:
— Уи Iэгум къикIыр фIыкъым, уи натIэм илъыр дахэу Тхьэм иух.
— Сэ уэ уи хъуэхъу сыхуейкъым. Си Iэгум къикIыр жыIэ.
— Сэ пцIы схуэупсыркъым, щIалэфI. Пэжыр сумыгъэIуатэ, узыхуэмейщ.
— Хьэуэ. Сыхуейщ пэжым. А уи пэгуным из кIэртIофи къащтэ.
— Зы кIэртIофи къэсщтэнукъым, ауэ пэжыр мыращ, — цыджаным и Iупэр тIэкIурэ игъэпIэжьажьэри, итIанэ къыжьэдэкIащ: — Сэ сыцыджан Iэгуиплъэщ, пэжыр сыбзыщIу укъэзгъэпцIэн Тхьэм сыщошынэ. Уи Iэгум къисха пэжыр къызэрызжьэдэкIыу, Тхьэм пцIы ищIыж. Уэ мы щIыпIэм уишх щыIэжкъым. Жыжьэ уашэнущ, икIи…
— СощIэ, зауэм сыкIуэнущ, си ныбжьыр нэсамэ.
— Зауэм укIуэнукъым, нэхъ жыжьэщ икIи къэбгъэзэжынукъым…
Цыджаным и щхьэр тхихыжри, кIэртIофри имыщтэу IукIыжащ.
Ар 1943 гъэм и бжьыхьэрати, блэкIри, щIымахуэм Хьэмбий къуажэм дэсым я нэхъ хъыджэбз дахэри щхьэгъусэу къишащ. Ди хьэблэти, я хьэгъуэлIыгъуэми сыхэтащ. КъыкIэлъыкIуэ гъэм и гъэмахуэм Хьэмбийхэ я унагъуэр Азие Курытым яшащ. Зыми лажьэ иIэтэкъым, ауэ Хьэмбий и шынэхъыжь щхьэрыуэри, нэмыцэм ядыдэкIат. Апхуэдэхэм я унагъуэр дашырт. Хьэмбий абы щылIащ. Ипхъу къэкIуэжауэ радиокомитетым сыщрихьэлIэри, я хъыбар къызжиIащ, мы стхыжари хуэсIуэтэжащ.
Къэрмокъуэ Мухьэмэд.
Гъэмахуэ хъупIэм
Адыгэшымрэ адыгэлIымрэ
Къэрмокъуэ (ХьэфIыцIэ) ФатIимэт
Хьэзиз и пхъум и ныбжьырилъэс 70 зэрырикъумкIэдохъуэхъу
ЦIыху нэсу гъащIэ гъуэгуанэ дахэ къэзыкIуа, къуажэдэсхэм пщIэшхуэ зыхуащI бзылъхугъэ зэпIэзэрытщ ФатIимэт. И щIалэгъуэм къыхиха IэщIагъэм хуэфащэрэ щIэныгъэ зригъэгъуэтам хуэпэжу иджыри къыздэсым сабий дохутыру Зеикъуэ амбулаторием щолажьэ ар. ФатIимэт зымыцIыху, лъэIукIэ зэ нэхъ мыхъуми зыхуэзымыгъаза дэс хъункъым Зеикъуэ жылэжьым. ФатIимэт и гуапагъым, щабагъым, Iэзагъым игъэгуфIэр сэбэп зыхуэхъу сабийхэм я закъуэкъым, атIэ адэ-анэхэри, нэхъыжьыфIхэри къыхуэарэзыщ, фIыуэ къалъагъу.
ЦIыхум гурэ псэкIэ уазэрыбгъэдэтым къыпхуихьащ нобэ къэблэжьа пщIэмрэ щытхъумрэ, ФатIимэт. Уэ абыхэм уазэрыхуэупсэ узыншагъэр уи куэду, уи гурылъхэр къохъулIэу, уи унагъуэр хъер кIуапIэу, уи бынхэмрэ абыхэм я быныжхэмрэ я гурыфIыгъуэм уи лъэр жану щIигъэкIрэ уи гъащIэр щIэращIэу иджыри илъэс куэдкIэ упсэуну дыпхуохъуахъуэ.
Уи благъэхэр, ныбжьэгъухэр, Iыхьлыхэр.
Гупсысэр-псалъэкIэ
Гугъэ
Къуаргъым и жьэм жьэдэлъу ихь дэр къыIэпыхури, гъуэгу Iуфэм щехуэхащ. Гъэ текIри, псэуным щIэхъуэпс жылэ цIыкIум щIыр къыпхриудри, хьэуар зыщIишащ, дыгъэ нэпсым зыхигъэпскIыхьри, зиукъуэдиящ, зишэщIащ. ФIэгъэщIэгъуэну къиплъыхь дунейри къыхуэгуапэ, къыхуэхуабэ, къедэхащIэ къыфIэщIырт. И лъабжьэр быдэрт, и щхьэкIэр хэхъуэрт. Дуней псом IэплIэ хуищIынт, лъэкIамэ, жыгыщIэ цIыкIум. Еншэ фIэщIу, Тхьэм къигъэщIа псори фIыуэ илъагъурт, и гур яхузэIухат. Маршынэ блэжхэм къагъэхъей сабэри зыщIишэрт, цIыху блэжхэм къракIут пхъэнкIийми щыгуфIыкIырт, къелъэпауэу и къудамэ цIыкIур пызыщIыкIа сабийми, зиузэхужырти, гуапэу худэплъейрт…
Хэхъуэрт жыгыр. И лъабжьэм зиубгъурт, и щхьэкIэри зэщIэбаринэрт. Сабэм икуда тхьэмпэхэм хуэлаифэ къатеуами, пхъэнкIий идзыпIэ ящIа лъабжьэм зыхэзымыукIа фIей щIагъуэ къэмынэжами, уафэм хуеIэрт, дыгъэм зыхуишийрт, ерыщу лъэхъыцхэр щIым пхришырт, хиукIэрт. И тхьэмпэ цIыкIухэм тхьэусыхэн щIадзамэ, ехъурджауэрт, игъэсысырти, щыму, сабэм икуда я щхьэ гъуабжэлъабжэ цIыкIухэр ирахьэхы-жырт.
Жыжьэу уплъэмэ, адэкIэ щызэхэт жыгыщIэхэм псы щIакIэрт, я лъабжьэхэр ягъэкъабзэрт, къатIыхьырт, къудамэ лей цIыкIухэри пагъэщэщырт. ЗагъафIэу къыхуеплъэкIырт ахэр дей жыгми, зэрамыпэс щIыкIэу, я тхьэмпэхэр ирадзэкIыжырт.
Зэманыр кIуэхукIэ, пхъэнкIий идзыпIэ ящIа жыг щIагъыр лъабжьэм къытехьэлъэ хъуащ. Бадзэмрэ хьэпщхупщхэмрэ зэщIащта жыгри нэщхъей хъуат. Тхьэмпэхэри псэншэу къелэлэхырт, я къару яухауэ, я Iэпэхэр къаймыдэIуэж пфIэщIыну…
Зи гукъыдэжыр гъащIэм и дыджым ишха жыгым зыри зыхищIэжыртэкъым, зыри къыфIэIуэхужыр-тэкъым. Арагъэнщ, занщIэу щIызэхимыщIар хьэуам и къабзагъ хъужари, и лъабжьэхэм хуиту зэрызаукъуэдиижри, и тхьэмпэхэм Iущэщэн зэрыщIадзэжари.
Иджы маршынэ зежапIэ ящIа гъуэгур зэхуэщIат, ихъуреягъыр дахащщэу къэхухьат, и лъабжьэм кIэ-щIэт цIыхухэми пхъэнкIий иракIутыртэкъым, атIэ ягъэкъабзэрт, псы къахьауэ щIакIэрт, къудамэ пыщIыкIахэм еIэзэрт, япхэрт, ихъуреягъкIэ жыгыщIэ цIыкIухэр хасэрт. Сабийхэр башкIэ къыдэуейртэкъым, атIэ гуфIэу, джэгуу и куэщIым исхэт…
Иджы къагурыIуат лъабжьэми, къудамэхэми, тхьэмпэхэми, апхуэдиз илъэскIэ дейм къару къезытар.
Шорэ Маринэ.
Теплъэгъуэхэр
ГъущIабгъуэ
Жэмыр щыдэсхукIэ, кIэнауэ Iуфэм сызэрынэсу, зы къуаргъ хъущIэу къыспежьэрт пщэдджыжь къэс, сигъэбампIэу. Ар лъахъшэу къысщхьэщыхьэрти, къызэуIуным хуэдэу лъэмыжым нэс сигъэкIуатэрт, къигъэзэжырти, джабэ нэкIум кIэрытIысхьэжырт. КъысхуэщIэртэкъым къыщIыскIэрыхъыжьэри зыхуейри. Иужьым гу лъыстащ ар зэрыхъумакIуэм: псы Iуфэм Iут гъущI пкъо иным, вольт лъагэ зыхэт кIапсэр зы-шэм, и щхьэ дыдэм абгъуэ иIэт, гъущI кIапсэ зэрыхъахэм къыхэщIыкIауэ. Абы ист нэгъуэщI зы къуаргъ — анэрагъэнт, мыдрейр — адэр — хъумакIуэу къыщIэкIынт. Иджы къызгурыIуащ: адэ гумащIэм хуэсакъыу ихъумэу арат и щхьэгъусэмрэ дунейм къытехьэну и бынхэмрэ. Къуаргъ-адэр зэи темыхьэулеикIыу, къаплъэу щыст, блэкIхэм ятеуэу, тIэкIу IукIми, псынщIэу къэсыжурэ и къалэным пищэу.
Къуаргъ шыритI къришащ анэм. Лъэтэф зэрыхъухэу, лъэгум къришэхыжауэ, иджы псори зэщIыгъуу, бжэгъу щхьэкIэм фIэсу слъагъурт. УщыблэкIкIэ адэр иджыри хъущIэрт, къыпхущIэплъурэ, ауэ къыпщхьэщыхьэжыртэкъым, япэм хуэдэ губжь хэлъыжтэкъым.
Илъэс зыбжанэ хъуауэ мы гъущI абгъуэм къуаргъ шыр къыщраш. Къизышыр ахэращ, дауи.
Аргуэру зи чэзу гъатхэр къэсауэ фIэсщ пкъо фIыцIэжьым зэщхьэгъуситIыр, я «унэм» кIэлъоплъри. Пащэн хуейщ я къуаргъ гъащIэм.
Шыгъушэ Алий.
Зеикъуэ къуажэ
Псалъэзэблэдз
ЕкIуэкIыу:3. Къум щIыналъэр абыкIэ къулейщ. 6. Районищым чэзууэрэ я Iэтащхьэу щыта, Социалист Лэжьыгъэм и ЛIыхъужь. 8. БгитI зэхуаку. 9. Пасэрей фоч. 10. Дэрбзэр хьэпшып. 11. Куэдрэ щыта махъсымэм и щIэтIысыкI. 12. Сэшхуэ, джатэ, … 14. Илъэс 17 фIэкI мыхъуу ЩоджэнцIыкIу Алий Тыркум щитха усэ цIэрыIуэ. 18. Унагъуэ псэущхьэ: тэмэму умыгъашхэмэ, пщIантIэм дэлъэтыкIыу ежьэжынкIэ тIэу еплъынукъым. 20. Бдзэжьей зэрещэ. 21. Шым и кIуэкIэ. 22. Ефэндым … ет. 24. Филологие щIэныгъэхэм я доктор, критик, ЩоджэнцIыкIу Алий и творчествэр куууэ зэпкърызыха. 25. Хьэрып къэрал — … зэгуэтхэр. 26. Ар уи пашэмэ, вэнвейм ухешэ. 28. ХакIуитI зы … щIэзагъэркъым. 29. ГъэшхэкI. 30. Хьэцэпэцэ къэкIыгъэ. 32. Шыуанышхуэ. 34. ИлъэситI, щы зи ныбжь шыщIэхъу мыгъасэ. 35. … цIыкIу бжьакъуэшхуэ. 36. Бгы нэпкъ, щыхупIэ. 38. ЕджакIуэхэм Iуэху … зэфIагъэкIащ: школым и хъуреягъыр ягъэкъэбзащ. 40. ПхъащIэ Iэмэпсымэ. 41. А унэцIэр зэрахьэ: тхыдэ щIэныгъэхэм я докторым; драматургым, уэрэдусым, Къэбэрдей-Балъкъэрым и цIыхубэ артистым. 42. ДжэдыкIэрыпщ.
Къехыу:1. Лы лей, щэ куэд зытелъ цIыху. 2. Шэ, псы хуэдэхэр зракIэ кумбыгъэ. 4. … пыIэ. 5. Брежневым ипэ Кремль утыкушхуэм 1982 гъэм щыщIалъхьа политик. 7. ЩэкI кIапэ. 13. Жыг закъуэ … хъуркъым. 15. Купсэ кIыхь зиIэ удз: цIыхум яшх. 16. Зи пхъафэр щхъуэ-хужьыфэ жыг: и пхъэм мафIэдз, тхылъымпIэ къыхащIыкI. 17. КIыщокъуэ Алим и адэр. 19. Совет Союзым и зэманым зекIуэу щыта ахъшэ жьгъей. 23. Къэрэшей-Шэрджэсым щыпсэу лъэпкъ, адыгэм лъэныкъуэ куэдкIэ ди гъунэгъуу. 27. ЩIакхъуащхьэ тежьыкIа. 30. Къуажэдэс унагъуэ куэд щыIэщ я ерыскъыпхъэхэр абы щахъумэу. 31. Фочыпэм палъхьэ гъущI папцIэ зэрыпыджэ. 33. Унагъуэ хадэм ирагъэувэ, къуалэбзу игъэщтэну. 34. Гъэмахуэ хъупIэхэм нэгъуэщIу зэреджэ. 37. Уэлбанэм, дыгъэ гуащIэм ущызыхъумэ хьэпшып. 39. Къэрэшей-Шэрджэсым, Адыгейм я щIыналъэхэм щежэх псы.
Зэхэзылъхьар Мыз Ахьмэдщ.
ШыщхьэуIум и 24-м ди газетым тета псалъэзэблэдзым и жэуапхэр
ЕкIуэкIыу:5. Шынакъ. 6. Псалъэ. 7. Мыщэ. 8. Уэд. 10. Урыху. 12. МалIэ. 14. ПщылI. 17. Фоч. 18. ФIарий. 19. Сыдж. 22. Пхъэлъантхъуэ. 25. Алъп. 26. Бзииху. 28. Гущэ. 29. Гъэхъуж. 31. КIэпхъ. 32. Сонэ. 34. Пэщ. 35. Iумыл. 39. Къулъшыкъу. 40. КъыпцIэ.
Къехыу: 1. КIыхьщ. 2. Магъ. 3. Псы. 4. Плъыр. 7. Мыщафэ. 8. Умэ. 9. Дэп. 11. Хуэрэджэ. 13. ЛIыфI. 15. Щай. 16. Армавир. 20. Пхъы. 21. Пхъужь. 23. Къандес. 24. Къэнжал. 26. Бохъу. 27. ХущIэ. 30. Жэп. 31. КIыщ. 33. Налъэ. 36. МацIэ. 37. Дыщ. 38. Жьым.
